ມະຫາເສດຖີ ຄົນໜຶ່ງ ແລະອະດີດເຈົ້າໜ້າທີ່ ຮົງກົງ ຖືກຂັງຄຸກ ຍ້ອນສໍ້ລາດ ບັງຫລວງ
ສານ​ສູງ​ສຸດ​ຂອງ​ຮົງ​ກົງ ໄດ້​ພິຈາລະນາ​ພົບເຫັນ​ວ່າ ທ່ານ Thomas Kwok ມີ​ຄວາມ​ຜິດ​ຂໍ້​ຫາ ​ຈ່າຍ​​ເງິນສິນ ​ບົນຫຼາຍກວ່າ 1 ລ້ານ 1 ​ແສນດອນ​ລາ ​ໃຫ້​ແກ່​ອະດີດ​ເຈົ້າໜ້າ​ທີ່.
ມະຫາເສດຖີພັນລ້ານຄົນໜຶ່ງ ທີ່ເປັນຜູ້ພັດທະນາດ້ານອະສັງຫາ ລິມະຊັບຂອງຮົງກົງ ໄດ້ຖືກພົບວ່າ ມີຄວາມຜິດໃນຂໍ້ຫາສໍ້ລາດ ບັງຫລວງ ແລະໄດ້ຖືກຕັດສິນ ຈຳຄຸກ 5 ປີ ສານສູງສຸດຂອງຮົງກົງ ໃນວັນອັງຄານມື້ນີ້ ໄດ້ພິຈາລະນາພົບ ເຫັນວ່າ ທ່ານ Thomas Kwok ມີຄວາມຜິດໃນຂໍ້ຫາ ຮ່ວມຫົວ ກັນຄິດອຸບາຍເພື່ອກໍ່ຄວາມຜິດ ຫຼັງຈາກຜູ້ກ່ຽວ ໄດ້ຈ່າຍເງິນສິນ ບົນຫຼາຍກວ່າ 1 ລ້ານ 1 ແສນດອນລາ ໃຫ້ແກ່ອະດີດເຈົ້າໜ້າທີ່ ຮົງກົງຄົນໜຶ່ງ ຜູ້ກ່ຽວຖືກສານສັ່ງໃຫ້ຈ່າຍຄ່າປັບໃໝ 64,000 ດອນລາ ເຈົ້າໜ້າທີ່ຮົງກົງຜູ້ທີ່ຮັບເອົາສິນບົນນັ້ນ ແມ່ນ ທ່ານ Rafael Hui ຊຶ່ງເປັນອະດີດຜູ້ນຳຄົນ ທີ 2 ຂອງຮົງກົງ ຜູ້ກ່ຽວຖືກສານພິຈາລະນາພົບເຫັນວ່າ ມີຄວາມຜິດ ໃນການກະທຳທີ່ ບໍ່ຖືກຕ້ອງ ແລະ ຮ່ວມຫົວກັນຄິດອຸບາຍເພື່ອກໍ່ຄວາມຜິດ ແລະໄດ້ຖືກສານຕັດສິນລົງໂທດ ຈຳຄຸກ 7 ປີເຄິ່ງ ລາຄາຂອງອະສັງຫາລິມະຊັບ ທີ່ແພງຂຶ້ນ ແລະ ຄວາມບໍ່ສະເໝີພາບທາງດ້ານສັງຄົມ ແລະ ການສໍ້ລາດບັງຫລວງພາຍໃນລັດຖະບານ ເປັນເຫດຜົນຊ່ອຍໃຫ້ເກີດຄວາມຮູ້ຊຶກ ຄຽດແຄ້ນ ໃນບັນດາຊາວຮົງກົງ ແລະ ການດຳເນີນຄະດີ ສໍ້ລາດບັງຫລວງດັ່ງກ່າວນັ້ນ ໄດ້ ທະວີຄວາມໂກດແຄ້ນດັ່ງກ່າວ ໃຫ້ໜັກຂຶ້ນອີກ ທ້າວ Kwok ໄວ 63 ປີ ຜູ້ທີ່ໄດ້ສາລະພາບວ່າຕົນບໍ່ຜິດ ແມ່ນເຄີຍເປັນປະທານ ຂອງບໍລິສັດ Sun Hung Kai Properties ຊຶ່ງເປັນບໍລິສັດພັດທະນາອະສັງຫາລິມະຊັບຂອງຮົງກົງ ທີ່ໃຫຍ່ທີ່ສຸດ ທີ່ໄດ້ຊ່ວຍກໍ່ສ້າງອາຄານຕ່າງໆ ໃນຮົ່ງກົງທີ່ສຳຄັນໆ